ROZHODNUTIE KOMISIE
z 19. februára 2009
o vymenovaní členov a poradcov vedeckých výborov a skupiny, ktoré boli zriadené rozhodnutím 2008/721/ES
(2009/146/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Komisie 2008/721/ES z 5. septembra 2008, ktorým sa stanovuje poradná štruktúra vedeckých výborov a expertov v oblasti bezpečnosti spotrebiteľov, verejného zdravia a životného prostredia a ruší rozhodnutie 2004/210/ES (1), a najmä na jeho články 3 a 4,
keďže:
(1)
Rozhodnutím 2008/721/ES Komisia zriadila v oblasti bezpečnosti spotrebiteľov, verejného zdravia a životného prostredia tri vedecké výbory, t. j. Vedecký výbor pre bezpečnosť spotrebiteľov (VVBS), Vedecký výbor pre zdravotné a environmentálne riziká (VVZER) a Vedecký výbor pre vznikajúce a novoidentifikované zdravotné riziká (VVVNIZR), ako aj Skupinu vedeckých poradcov v oblasti hodnotenia rizík (ďalej len „skupina“).
(2)
Každý z týchto troch výborov pozostáva najviac zo 17 členov a o počte vedeckých poradcov v skupine v ktoromkoľvek čase rozhoduje Komisia na základe jej potreby vedeckého poradenstva. S cieľom primerane zastrešiť širokú škálu vedeckých otázok, v súvislosti s ktorými sa plánujú konzultácie s vedeckými výbormi počas ich funkčného obdobia, je vhodné stanoviť počet členov každého výboru na 17 a počet vedeckých poradcov v skupine na 189.
(3)
V súlade s článkom 3 ods. 4 a článkom 4 ods. 2 rozhodnutia 2008/721/ES bola uverejnená výzva na prejavenie záujmu, v ktorej sa takisto stanovujú kritériá výberu a postup hodnotenia, čo viedlo k zostaveniu zoznamov vhodných kandidátov, z ktorých Komisia menuje členov vedeckých výborov a vedeckých poradcov skupiny.
(4)
V súlade s článkom 3 ods. 2 rozhodnutia 2008/721/ES sa členovia výborov vyberajú na základe ich odbornej spôsobilosti a vzhľadom na geografické rozloženie, ktoré odráža rozmanitosť vedeckých otázok a prístupov, predovšetkým v Európe, a v súlade s článkom 4 ods. 1 toho istého rozhodnutia sa pri výbere poradcov zohľadňuje cieľ zastrešiť čo najširšiu škálu disciplín,
ROZHODLA TAKTO:
Jediný článok
Počet členov každého z troch vedeckých výborov zriadených rozhodnutím 2008/721/ES sa stanovuje na 17. Experti uvedení v zozname v prílohe I k tomuto rozhodnutiu sa menujú za členov uvedených výborov.
Počet vedeckých poradcov v skupine sa stanovuje na 189 a experti uvedení v zozname v prílohe II k tomuto rozhodnutiu sa menujú za vedeckých poradcov v oblasti hodnotenia rizík pre skupinu zriadenú rozhodnutím Komisie 2008/721/ES.
V Bruseli 19. februára 2009